Notum sit omnibus et futuris et presentibus quod Johannes de Castellonovo querelas illas que inter ipsum et fratres Cistercienses, de pasturis de Thure diu fuerant ventilate, ex toto dimisit; et illud juris in pasturis quod habebat in tenementis de Thure fratribus Cisterciensibus sine ulla retentione donavit, et in perpetuum possidendum concessit, eo pacto quod in satis, in pratis, vel in nemoribus, si dampnum aliquod fecerint, pro capitali restituent ligna ad caulas, 1 pargas ad plaustra seu ad alia edificia, sine ipsius ascensu vel ejus ministralium succidere non presument, bestiolas silvestres si se occasio probuerit licenter capient, porcos vero et cervos tam masculini generis quam feminini si casu ceperint, jus suum sicut fetalium habet consuetudo domino persolvent. Similiter idem ipse Johannes cumbam de Albanez, de qua inter ipsum et jam dictos fratres longa fuerat disceptatio, si quidem in ea juris habebat eisdem fratribus Cisterciensibus absolute donavit, volens pariter et concedens, ut hinc inde ex utroque latere cumbe quantum conveniens foret ad considerationem fratris Haymonis, tunc magistri Crispeii, ad pratum faciendum a nemore secernerent, metas que ponent, et sic sub annuo censu trium solidorum jure perpetuo possiderent, ita quod roortas et percas ad opus plaustrorum suorum de nemore licenter assumerent, damnum aliquod si inferrent pro capitali redderent, alii vero qui de ipsis non essent neque ex eorum familia, si aliquid ibidem forifacerent, legem exsolverent. Concessit etiam supradictus Johannes pro animabus patris sui et matris sue, et antecessorum, ut fratres Cistercienses viam quam juxta pratum fecerant que diu in causa fuerat, pro qua de rebus ecclesie Johannes ipse quadraginta solidos et dominus Vergeii totidem habuerat, prout usus eorum exposceret ampliarent, eorumque pastores de nemore bordellos licenter facerent, ligna ad calefaciendum acciperent, alia vero edificia ibi non facerent. Factum est hoc anno ab incarnatione Domini M°C°LXXX°I° per manum Acelini, prioris, et Pontii, cellerarii Cisterciensis, coram astantibus Johanne de Latona, Guidone de Fange, Hugone Crasso et Simone, monachis Cisterciensibus; Aymone de Crespeiis, Johanne Bergognen, Nicholao auriga, Lamberto cellerario, conversis; Humberto milite, de Porta; Guidone, preposito de Castello novo; Petro Canteraul; Bernardo de Corbertaul. Ut autem hoc totum ratum possit haberi, nullaque violentia vel calumnia in perpetuum cassari vel turbari, ego Hugo Burgundie dux, rogatu ipsius Johannis, cartam hanc sigilli mei impressione signavi.